b'\n_START_ARTICLE_\nPerovo, Kamnik\n_START_PARAGRAPH_\nPerovo je krajevna skupnost v Ob\xc4\x8dini Kamnik._NEWLINE_Krajevna skupnost Perovo le\xc5\xbei na levem in desnem bregu reke Kamni\xc5\xa1ke Bistrice ju\xc5\xbeno od sredi\xc5\xa1\xc4\x8da mesta Kamnik med \xc5\xa0utno in Duplico.\n_START_SECTION_\nZgodovina\n_START_PARAGRAPH_\nPerovo se kot va\xc5\xa1ko naselje prvi\xc4\x8d omenja 8. maja 1241, ko je bila listina Konrada I. iz \xc5\xbdovneka za Herbarta Turja\xc5\xa1kega izdana\xc2\xa0\xc2\xbbv vasi Perovo blizu Kamnika, ko biva sedaj v Kamniku gospod Friderik, presvitli vojvoda Avstrije\xc2\xab. V isti listini sta navedena med drugimi pri\xc4\x8dami tudi Konrad iz Vol\xc4\x8djega Potoka in vitez Henrik iz Perovega, ki je imel sede\xc5\xbe na dvoru v Perovem; ta pa se izrecno omenja \xc5\xa1ele leta 1426. Perovski dvor je bil v 15. stoletju ve\xc4\x8dinoma v rokah kamni\xc5\xa1kih me\xc5\xa1\xc4\x8danov. Tako je leta 1431 ta dvor, ker ga zaradi bolezni ni mogel vzdr\xc5\xbeevati, me\xc5\xa1\xc4\x8dan An\xc5\xbee Solza vrnil de\xc5\xbeelnemu knezu. Leta 1444 je dvor dobil obenem z bor\xc5\xa1tom in mlinom v fevd me\xc5\xa1\xc4\x8dan Lenart Pe\xc4\x8daher, 1467 pa njegov sin Miha.'